ไชยอมร แก้ววิบูลย์พันธุ์

**ไชยอมร แก้ววิบูลย์พันธุ์** (เกิด 6 ตุลาคม พ.ศ. 2531) ชื่อเล่น **แอมมี่** เป็นนักร้อง นักแต่งเพลง นักดนตรี และนักเคลื่อนไหวทางการเมืองชาวไทย เป็นที่รู้จักในฐานะผู้ร่วมก่อตั้งและนักร้องนำวงเดอะบอตทอมบลูส์

ในช่วงการประท้วงในประเทศไทย พ.ศ. 2563–2564 ไชยอมรเป็นมีบทบาทสำคัญในการเคลื่อนไหวต่อต้านพลเอก ประยุทธ์ จันทร์โอชา นายกรัฐมนตรี และเรียกร้องปฏิรูปสถาบันพระมหากษัตริย์ โดยเข้าร่วมกับกลุ่มผู้ชุมนุมในนามกลุ่มราษฎรและคณะประชาชนปลดแอก และใช้ศิลปะรวมถึงเพลงประท้วงเป็นเครื่องมือในการแสดงออกเชิงสัญลักษณ์ อย่างไรก็ตาม บทบาทนี้ทำให้เขาเผชิญกับข้อกล่าวหาทางกฎหมายหลายคดี ซึ่งรวมถึงความผิดต่อองค์พระมหากษัตริย์ไทย

## ชีวิตส่วนตัวและอาชีพ
ไชยอมร แก้ววิบูลย์พันธุ์ เกิดเมื่อวันที่ 6 ตุลาคม พ.ศ. 2531 ที่กรุงเทพมหานคร และเติบโตในครอบครัวโปรเตสแตนต์ที่สนับสนุนด้านศิลปะ โดยบิดาเป็นผู้ปลูกฝังความสนใจด้านดนตรีให้แก่เขาตั้งแต่ยังเด็ก เขาเริ่มฝึกฝนการเล่นกีตาร์และหัดแต่งเพลงด้วยตนเองตั้งแต่อายุ 12 ปี เขาจบการศึกษาระดับมัธยมศึกษาจากโรงเรียนกรุงเทพคริสเตียนวิทยาลัย ซึ่งเป็นจุดเริ่มต้นที่เขาได้พบกับสมาชิกวงดนตรีเดอะบอตทอมบลูส์ในอนาคต และระดับปริญญาตรีจากคณะนิเทศศาสตร์ มหาวิทยาลัยอัสสัมชัญ (ABAC)

### เดอะบอตทอมบลูส์
ไชยอมรรวบรวมกลุ่มเพื่อนสมัยมัธยมศึกษาและมหาวิทยาลัย ได้แก่ ธนภาส อัศวศิริโรจน์ (เบนซ์), เอกชัย วรแสน (ดัช) และวสันต์ เทียมเงิน (ยีนส์) ก่อตั้งวงดนตรีชื่อ เดอะบอตทอมบลูส์ โดยเขารับหน้าที่เป็นนักร้องนำและผู้ประพันธ์เนื้อร้องและทำนองทั้งหมด วงเริ่มเป็นที่รู้จักจากการส่งเดโมเพลงไปเปิดที่คลื่นวิทยุ แฟตเรดิโอ จนกระทั่งได้รับการติดต่อเซ็นสัญญาเข้าสังกัดค่าย ดั๊กบาร์ ในเครือจีเอ็มเอ็ม แกรมมี่

ใน พ.ศ. 2553 เดอะบอตทอมบลูส์ได้ออกอัลบั้มชุดแรกชื่อ *ถุงเท้าสีขาว ดวงดาว และความฝัน* ซึ่งประสบความสำเร็จอย่างสูง มีเพลงฮิตที่สร้างปรากฏการณ์อย่าง "1 2 3 4 5 ไอเลิฟยู", "พระเอก", "ฮูวี๊ฮู" และ "คนธรรมดา" มีเปิดตัวเพลงพิเศษคือเพลง "ตะวันของหัวใจ" ประกอบละครโทรทัศน์เรื่อง *ตะวันยอดรัก* (2555) ผลงานในยุคแรกโดดเด่นด้วยแนวเพลงป็อปที่ผสมผสานกลิ่นอายบลูส์และร็อกแอนด์โรล รวมถึงภาพลักษณ์การแต่งกายสไตล์วินเทจที่เป็นเอกลักษณ์ โดยได้รับแรงบันดาลใจจากวงดนตรีอังกฤษ เดอะบีเทิลส์ ต่อมาใน พ.ศ. 2555 ได้ออกอัลบั้มชุดที่สองชื่อ *เบบีบูม* ผ่านสังกัดสนามหลวงมิวสิกก่อนที่สมาชิกในวงจะตัดสินใจแยกย้ายกันไปตามเส้นทางของตนเอง

### ศิลปินเดี่ยว
หลังจากยุติบทบาทวง ไชยอมรเดินทางไปยังสหรัฐอเมริกาเพื่อแสวงหาแรงบันดาลใจ ก่อนจะกลับมายังประเทศไทยและก้าวเข้าสู่การเป็นศิลปินเดี่ยวภายใต้ชื่อ "แอมมี่ เดอะบอตทอมบลูส์" งานเพลงในยุคนี้มีความเป็นแนวป็อปและอาร์แอนด์บีร่วมสมัย เน้นการถ่ายทอดอารมณ์ส่วนตัวที่ลึกซึ้งผ่านประสบการณ์ชีวิต ผลงานที่ได้รับความนิยมอย่างมาก ได้แก่ "ยูยูยู" (ร่วมกับภัทรวี ศรีสันติสุข), ​"เก็บรัก", "กำแพง", ​"โตแล้ว" และ "สมดั่งใจ" (ร้องรับเชิญโดยดี เจอร์ราร์ด) นอกจากนี้ เขายังมีบทบาทเป็นโปรดิวเซอร์อีกด้วย

### ชีวิตส่วนตัว
ไชยอมรสมรสกับไอรดา ศิริวุฒิ นักแสดงและนางแบบ เมื่อวันที่ 26 พฤษภาคม พ.ศ. 2555 ทั้งคู่มีบุตรสาวด้วยกันหนึ่งคนชื่อ ลัลลาเบล ศิริวุฒิ แม้ภายหลังทั้งคู่จะตัดสินใจแยกทางกัน แต่ยังคงทำหน้าที่พ่อและแม่ร่วมกันอย่างต่อเนื่อง

## การเคลื่อนไหวทางการเมือง
ในช่วงการประท้วงในประเทศไทย พ.ศ. 2563 ในช่วงเดือนสิงหาคม 2563 เขาเป็นข่าวว่าใช้วิธีสาดสีฟ้าใส่ตำรวจที่ สน. สำราญราษฎร์ ทำให้บางกลุ่มมีปฏิกิริยามองว่าเป็นการกระทำที่เกินกว่าเหตุ เขาร่วมกิจกรรมกับผู้ประท้วง และมีการนำเพลง 1 2 3 4 5 I Love You ของเขาไปร้องและเปิดในการชุมนุมหรือสถานบันเทิงเพื่อเสียดสี ประยุทธ์ จันทร์โอชา ทำให้ชีวิตได้รับผลกระทบหลายด้านรวมทั้งเรื่องงาน ทำให้เกิดกระแสรวมตัวกันบริจาคเงินเพื่อช่วยเหลือ ในเดือนพฤศจิกายน 2563 เขาเปิดเผยว่า ถูกดำเนินคดี 11 คดี

* 2 มีนาคม พ.ศ. 2564 ศาลอาญา ออกหมายจับแอมมี่ คดีเผาทำลายพระบรมฉายาลักษณ์ ทรัพย์สินของทางราชการ และคดี พ.ร.บ.คอมพิวเตอร์ และ ม.112 บริเวณหน้าเรือนจำกลางคลองเปรม ถนนแจ้งวัฒนะ กรุงเทพมหานคร และถูกควบคุมตัว เวลา 01.00 น. วันที่ 3 มีนาคม พ.ศ. 2564 ที่จังหวัดพระนครศรีอยุธยา ต่อมาตำรวจได้ควบคุมตัวมายังโรงพยาบาลตำรวจ กรุงเทพมหานคร

* 4 มีนาคม พ.ศ. 2564 ศาลอาญา ไม่อนุญาตให้ประกันตัว แอมมี่ จึงถูกควบคุมตัวที่เรือนจำธัญบุรี ก่อนจะถูกนำตัวมาฝากที่เรือนจำพิเศษกรุงเทพฯ 

* 11 พฤษภาคม พ.ศ. 2564 เวลา 14.00 น. ศาลอาญา ได้มีคำสั่งอนุญาตปล่อยชั่วคราว หลังจากแอมมี่ได้แถลงรับเงื่อนไขต่อศาล ต่อมาเวลา 20.49 น. แอมมี่ถูกปล่อยตัวบริเวณหน้าเรือนจำพิเศษกรุงเทพฯ

## วง The Bottom Blues
### อัลบั้ม ถุงเท้าสีขาว ดวงดาว และความฝัน
รายชื่อเพลง
# 1 2 3 4 5 I Love You 
# So What 
# ดวงใจดวงตา
# ความฝัน...ปราสาททราย 
# You Will Be 
# รองเท้าคู่เก่า
# คนธรรมดา
# ฮูวี๊ฮู
# พระเอก 
# แค่อยากให้รู้ 

### อัลบั้ม Baby Boom
รายชื่อเพลง 
# Baby I Love You 
# ไม่รู้ตัว 
# ขอให้ 
# Forever & Ever
# Oh Girl 
# เพลงของเธอ 
# ปา ดี ดี๊ ดั๊บ 
# Puppy Love 
# คนบ้า 
# ไอรดา 
# ขอให้ (Alternative Version)
# Oh Girl (Alien Language Version)
# Baby I Love You  (Alternative Version)
# คนบ้า (Alternative Version)
# 1 2 3 4 5 I Love You (First Demo)
# ตะวันของหัวใจ (เพลงประกอบละคร ตะวันยอดรัก)
# เอ่อ เอ่อ คือว่า ฉัน..รักเธอ (เพลงประกอบละคร เลดี้บ้านนา)
# ชีวิตนี้ไม่มีจืด (เพลงประกอบโฆษณา จุ่มแซ่บฮัท)

## ผลงานเพลงเดี่ยว
* ไอรดา (2556)
* ยูยูยู (2557) You You You - เอิ๊ต ภัทรวี Feat. แอมมี่ ไชยอมร (The Bottom Blues) (เพลงประกอบซีรีส์ Ugly Duckling Series รักนะเป็ดโง่)
* เก็บรัก (เพลงในละคร คู่วุ่นลุ้นแผนรัก) (2558) 
* กำแพง (2559)
* โตแล้ว (2561)
* สมดั่งใจ feat. D Gerrard (2561)
* เสี่ยว feat. Na Polycat (2562)
* นายก feat. Jap The Richman Toy (2563)
* อยู่เป็นเพื่อนกัน (BLANKET) (2567)
* บทกวีพี่ชาย (My Brother) (2567)
* พิเศษกรุงเทพฯ (2567)
* นักสัญญา (2567)
* I am Sam (2567)

## ผลงานอื่น ๆ
* **Summer Hippie**[15] อัลบั้มโปรโมตคอนเสิร์ต Summer Hippie 17 มีนาคม พ.ศ. 2554 Summer Hippie (ร้องเป็นกลุ่มร่วมกับแอน ธิติมา, กิ่ง เหมือนแพร, แนน วาทิยา, ติ๊ก Playground, ลุลา และที Jetset'er) 
* **Chill&nbsp;Music&nbsp;on&nbsp;the&nbsp;Hill&nbsp;#&nbsp;3**&nbsp;(&nbsp;ชิล&nbsp;มิวสิค&nbsp;ออน&nbsp;เดอะ&nbsp;ฮิลล์&nbsp;ครั้งที่&nbsp;3)&nbsp;วันเสาร์ที่&nbsp;12&nbsp;มกราคม&nbsp;พ.ศ. 2555 
* ร้องเป็นกลุ่มร่วมกับ&nbsp;ตู่&nbsp;ภพธร,&nbsp;โรส&nbsp;ศิรินทิพย์,&nbsp;เบล&nbsp;สุพล,&nbsp;เก็ทสึโนวา,&nbsp;วัชราวลี&nbsp;พลัส,&nbsp;&nbsp;เบ็ตเทอร์&nbsp;เว็ตเทอร์,&nbsp;ทเวนตีไฟฟ์อาเวอส์&nbsp;และ&nbsp;โมเดิร์นด็อก&nbsp;ณ&nbsp;ไลฟ์&nbsp;พาร์ค&nbsp;@&nbsp;กรีนเนอร์รี่&nbsp;รีสอร์ท&nbsp;เขาใหญ่&nbsp;จ.นครราชสีมา จัดโดย ชิล&nbsp;เอฟเอ็ม&nbsp;89
* **White Party คอนเสิร์ท** 3 ภาค 3 เศร้า ร้องเป็นกลุ่มร่วมกับ อะตอม ชนกันต์และมูซู (ภาคเหนือ, ภาคใต้, ภาคอีสาน) 10 จังหวัด 8 – 23 มิถุนายน พ.ศ. 2559
*แสดงมิวสิควิดีโอ **บางกอก เลกาซี่** ของ ยังโอม

## รางวัล
* ผลงานของแอมมี่ได้เข้ารอบ **Bedroom Artist of The Year ในงาน Fat Award ครั้งที่ 5** 

## อ้างอิง

## แหล่งข้อมูลอื่น
* 

หมวดหมู่:นักร้องชายชาวไทย
หมวดหมู่:นักเคลื่อนไหวชาวไทย
หมวดหมู่:นักแต่งเพลงชาวไทย
หมวดหมู่:คริสต์ศาสนิกชนนิกายโปรเตสแตนต์ชาวไทย
หมวดหมู่:ศิลปินที่สนับสนุนการประท้วงในประเทศไทย พ.ศ. 2563–2564
หมวดหมู่:ศิลปินสังกัดมิวซิกมูฟ
หมวดหมู่:ศิลปินสังกัดจีเอ็มเอ็ม มิวสิค